Voormalige lotery-grootkop se luukse eiendom bevriesAlfred Nevhutanda se huis in die noorde van Pretoria Die spesiale ondersoekeenheid (SOE) het ŉ bewaringsbevel bekom om ŉ luukse eiendom wat aan Alfred Nevhutanda behoort, te bevries. Nevhutanda is die voormalige raadvoorsitter van die Nasionale Loterykommissie (NLK) en hy word met korrupte bedrywighede van miljoene rande verbind. Niewinsgewende organisasies wat loterytoelae gekry het, het glo miljoene rande – direk en indirek – bygedra om te help betaal vir Nevhutanda se swierige R27 miljoen-drieverdiepingherehuis wat op ŉ private landgoed in Annlin in die noorde van Pretoria geleë is. Die huis word besit deur Vhutanda Investment waarvan Nevhutanda die alleendirekteur is. Volgens die SOE het sy ondersoek na die aangeleentheid aan die lig gebring dat vyf niewinsgewende organisasies vir toelaefinansiering by die NLK aansoek gedoen het en gesamentlik tot meer as R100 miljoen gefinansier is. Onmiddellik nadat finansiering ontvang is, het die niewinsgewende organisasies geld na ŉ regsfirma oorgeplaas vir die aankoop van die eiendom en die meubels. Die R100 miljoen-toelaefinansiering was bedoel vir gemeenskapsbemagtigingsprojekte soos atletiekbane in Noordwes en Mpumalanga, ouetehuise in Noordwes en Limpopo, asook ŉ rehabilitasiesentrum in Soshanguve buite Pretoria. Die SOE ondersoek al geruime tyd byna 50 afsonderlike sake van korrupsie en wanbesteding van geld by die lotery. ŉ Maande lange ondersoek deur GroundUp het gewys dat die geld vir die eiendom oor ŉ tydperk van ses maande, tussen September 2017 en Maart 2018, direk aan Couzyn Hertzog & Horak-prokureurs betaal is. Dié firma het namens die verkoper van die eiendom opgetree. Die firma het die geld glo in trust gehou tot die eiendom eindelik in Mei 2018 na Nevhutanda se maatskappy, Vhutanda Investment, oorgedra is. GroundUp berig die algehele koste van die huis, insluitend meer as R3 miljoen aan oordragkoste, was meer as R30,2 miljoen. Tog het dit ŉ munisipale waardasie van slegs R5,3 miljoen. Nevhutanda is ook ŉ voormalige provinsiale voorsitter van die ANC in Limpopo.